CELEX: C2004/094/44
Language: el
Date: 2004-04-17 00:00:00
Title: Υπόθεση C-66/04: Προσφυγή του Ηνωμένου Βασιλείου κατά του Ευρωπαϊκού Κοινοβουλίου και του Συμβουλίου της Ευρωπαϊκής Ένωσης, που ασκήθηκε στις 16 Φεβρουαρίου 2004

17.4.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 94/21
            
         Προσφυγή του Ηνωμένου Βασιλείου κατά του Ευρωπαϊκού Κοινοβουλίου και του Συμβουλίου της Ευρωπαϊκής Ένωσης, που ασκήθηκε στις 16 Φεβρουαρίου 2004
   (Υπόθεση C-66/04)
   (2004/C 94/44)
   Το Ηνωμένο Βασίλειο, εκπροσωπούμενο από τους Rosemary Caudwell, Lord Goldsmith QC, Her Majesty's Attorney-General, Nicholas Paines QC και Tim Ward, με τόπο επιδόσεων στο Λουξεμβούργο, άσκησε στις 16 Φεβρουαρίου 2004 προσφυγή ενώπιον του Δικαστηρίου των Ευρωπαϊκών Κοινοτήτων κατά του Ευρωπαϊκού Κοινοβουλίου και του Συμβουλίου της Ευρωπαϊκής Ένωσης.
   Το προσφεύγον ζητεί από το Δικαστήριο:
   
               1.
            
            
               Nα ακυρώσει τον κανονισμό (ΕΚ) 2065/2003 του Ευρωπαϊκού Κοινοβουλίου και του Συμβουλίου, της 10ης Νοεμβρίου 2003, για τα αρτύματα καπνιστών τροφίμων που χρησιμοποιούνται ή προορίζονται να χρησιμοποιηθούν μέσα ή πάνω στα τρόφιμα (1).
            
         
               2.
            
            
               Να καταδικάσει το Ευρωπαϊκό Κοινοβούλιο και το Συμβούλιο της Ευρωπαϊκής Ένωσης στα δικαστικά έξοδα.
            
         Λόγοι ακυρώσεως και κύρια επιχειρήματα
   Ο προσβαλλόμενος κανονισμός εκδόθηκε δυνάμει του άρθρου 95 ΕΚ, το οποίο εξουσιοδοτεί το Κοινοβούλιο και το Συμβούλιο να εκδώσουν τα μέτρα σχετικά με την προσέγγιση των νομοθετικών, κανονιστικών και διοικητικών διατάξεων των κρατών μελών που έχουν ως αντικείμενο την εγκαθίδρυση και τη λειτουργία της εσωτερικής αγοράς.
   Το Ηνωμένο Βασίλειο δεν αντιλέγει ως προς το ουσιαστικό περιεχόμενο του κανονισμού, αλλά ισχυρίζεται ότι το άρθρο 95 ΕΚ δεν προβλέπει την κατάλληλη νομική βάση για την έκδοσή του. Ο κανονισμός δεν εναρμονίζει το εθνικό δίκαιο, αλλά αντιθέτως δημιουργεί μια διαδικασία σε κοινοτικό επίπεδο για χορήγηση αδείας χρησιμοποιήσεως αρτυμάτων καπνιστών τροφίμων στα τρόφιμα. Για να διατεθούν στην αγορά τα αρτύματα καπνιστών τροφίμων απαιτείται να δοθεί άδεια από περαιτέρω κανονισμούς που θα εκδοθούν από την Επιτροπή βάσει γνώμης της Ευρωπαϊκής Αρχής για την Ασφάλεια των Τροφίμων (η «Αρχή») σχετικά με την ασφάλειά τους.
   Οι διατάξεις αυτές αποτελούν το επίκεντρο του κανονισμού. Δεν θεσπίζουν κάποια εναρμονισμένα πρότυπα στο εθνικό δίκαιο, αλλά φαίνεται ότι αναθέτουν το έργο της κατάρτισης καταλόγου επιτρεπομένων αρτυμάτων καπνιστών τροφίμων στην Επιτροπή και στην Αρχή.
   Το Ηνωμένο Βασίλειο προβάλλει ότι η νομοθετική εξουσία που του παρέχει το άρθρο 95 ΕΚ αποτελεί εξουσία για τον εναρμονισμό των εθνικών δικαίων. Δεν αποτελεί εξουσία ίδρυσης κοινοτικών οργάνων ή ανάθεσης παρόμοιων έργων σε αυτά τα όργανα, ούτε δημιουργίας διαδικασιών με τις οποίες θα καταρτίζονται κατάλογοι εγκεκριμένων προϊόντων κατόπιν αξιολογήσεως από κοινοτικό Οργανισμό. Η ανάθεση έργων σε κοινοτικά όργανα ή στην Επιτροπή αποτελεί έργο πέραν της δικαιοδοσίας του εθνικού νομοθέτη και παρόμοιες ενέργειες δεν μπορούν να χαρακτηριστούν ως εναρμονισμός του εθνικού δικαίου κατά την έννοια του άρθρου 95.
   Επομένως, οι διατάξεις του κανονισμού υπερβαίνουν την εξουσία εναρμονίσεως που έχει ανατεθεί στο Κοινοβούλιο με το άρθρο 95 και η μόνη κατάλληλη νομική βάση για τη λήψη τέτοιου μέτρου θα μπορούσε να είναι το άρθρο 308 ΕΚ.
   
      (1)  ΕΕ L 309 της 26-11-2003, σ. 1 έως 8.